Line Barfod (EL), 2004-04-15:
Der har været talt en del om, at kriminaliteten stiger og stiger, og det, som man har hørt gang på gang fra regeringspartierne og fra Dansk Folkeparti, er, at når man kom til magten, ville man forhøje straffene.
Det var det, der skulle til
; det, der var afgørende, var højere og højere straffe.
Allerede den tidligere regering var også hoppet på den vogn med, at man skulle sætte straffene op og op, og alligevel har vi set, at den allergroveste kriminalitet stiger.
Det kunne være interessant at få nogle nærmere undersøgelser af, hvad baggrunden kan være for den støt stigende kriminalitet.
Men det, som vi i hvert fald kan se, er, at de højere og højere straffe fører til, at flere kommer i fængsel.
Det skulle man jo synes var indlysende.
Derfor har vi jo også gang på gang både i Retsudvalget og i Folketingssalen prøvet at spørge til, hvad man så ville gøre fra regeringen og Dansk Folkeparti for at forhindre, at fængslerne blev fuldstændig overfyldte, når man blev ved med at forhøje straffen.
Men det har man ikke villet forholde sig til.
Man har gang på gang sagt: Jamen vi har gjort lidt hist, og vi har gjort lidt pist, nu skal vi have nogle flere tal, og vi har styr på det osv. Men det, som vi har kunnet konstatere, er, at man ikke har styr på det; udviklingen er ude af kontrol.
Vi kan se de meget store problemer, der er i fængslerne.
Selv om de ansatte, både i fængslerne og i kriminalforsorgen, gør, hvad de kan, er der elendige forhold både for de ansatte og for de indsatte.
Det ville jo også gøre, at de indsatte havde noget at bruge tiden på i løbet af dagen og derfor ikke blev helt så frustrerede over den store overbelægning og de elendige forhold, der er i fængslerne. Man burde også sørge for, at der var langt flere ressourcer til kriminalforsorgen i frihed, som jo er dem, der skal tage sig af de mange, der får betingede domme eller samfundstjeneste, og også de mange, der bliver prøveløsladt.
Det er utrolig vigtigt, at der er de ressourcer til at sørge for, at de ikke begår ny kriminalitet.
Det har man overhovedet ikke villet prioritere i regeringen og Dansk Folkeparti.
De få ekstra ressourcer, man satte af i forliget, dækker langtfra det behov, som man oven i købet havde fået påpeget i en konsulentrapport, hvoraf det fremgik, at skulle man bare leve op til lovgivningens krav, var der stor mangel på ansatte i kriminalforsorgen i frihed.
Det ville man altså ikke sætte de fornødne ressourcer af til, i stedet for har man slækket på lovgivningens krav.
Det er selvfølgelig også en anden måde at gøre det på.
Vi mener, at man i stedet for at være så fokuseret på højere straffe burde se på, hvad det er for nogle midler, man ved virker på at forebygge kriminalitet, så vi forhindrer, at der overhovedet bliver behov for at straffe nogen, forhindrer, at der kommer ofre.
Desværre kan vi jo se, at det forebyggende arbejde har en meget, meget lav prioritet for regeringen og Dansk Folkeparti, og at man også bliver ved med at skære ned på kommunerne, så det brede forebyggende arbejde bliver skåret ned mange steder, der bliver lukket fritidsklubber osv., noget af det, der kunne være med til at holde de unge væk fra gaderne og sikre, at de lavede noget fornuftigt i stedet.
Vi mener, at man først og fremmest burde opprioritere det forebyggende arbejde, men også sikre langt flere ressourcer til kriminalforsorgen, til ordentlige forhold, at man burde satse langt mere på uddannelse, så de kriminelle kunne få et andet perspektiv i livet, kunne komme i gang med noget andet.
Og så mener vi, at man burde rydde alle de store, gamle fængsler og i stedet bygge nogle små, nye fængsler rundtomkring i landet med højst 10-20 indsatte i hvert fængsel.
Det ville give nogle helt andre muligheder for at have nogle ordentlige forhold både for ansatte og for indsatte og nogle helt andre muligheder for at sikre en ordentlig resocialisering i stedet for de nuværende alt for store fængsler med risiko for udvikling af subkulturer og meget andet med de dårlige forhold, som vi har set det fører til.
Desværre er der ikke meget, der tyder på, at regeringen og Dansk Folkeparti lytter, men vi kan jo håbe på, at der snart kommer et valg og et andet flertal, og at det så kan lykkes at få den indsigt, der forhåbentlig breder sig, om, at højere straffe ikke modvirker stigende kriminalitet, så vi kan sikre, at man satser langt mere på forebyggende arbejde.